नीलू रंजन, नई दिल्ली। युवाओं को प्रशिक्षण देकर रोजगार उपलब्ध कराने की प्रधानमंत्री कौशल विकास योजना अब गति पकड़ने लगी है। अभी तक इस योजना के तहत प्रशिक्षण पाने वाले युवाओं के प्लेसमेंट की दर 55 फीसदी है और इसे और आगे बढ़ाने के प्रयास किये जा रहे हैं। सरकार का उद्देश्य इसके तहत 2020 तक एक करोड़ युवाओं को प्रशिक्षित कर रोजगार पाने लायक बनाना है।

राष्ट्रीय कौशल विकास निगम के आंकड़ों के मुताबिक इस महीने तक प्रधानमंत्री कौशल विकास योजना के तहत 13 लाख बेरोजगार युवाओं को अल्प अवधि का प्रशिक्षण दिया जा चुका है। इनमें से पिछले साल नवंबर तक प्रशिक्षण वाले नौ लाख युवाओं को सर्टिफिकेट देने का काम पूरा हो चुका है और उनका प्लेसमेंट किया जा रहा है। एनएसडीसी के अनुसार प्रशिक्षण पाने वाले नौ लाख युवाओं में से 5.98 लाख युवाओं का प्लेसमेंट किया जा चुका है।

प्रधानमंत्री कौशल विकास योजना के तहत बेरोजगार युवाओं तीन महीने के अल्प अवधि के लिए प्रशिक्षण देकर रोजगार के लायक तैयार किया जाता है। जिन क्षेत्रों में उन्हें प्रशिक्षण दिया जाता है, उनमें इलेक्ट्रानिक्स, हार्डवेयर, लॉजिस्टिक्स, चमड़ा, टेलीकॉम, सिक्यूरिटी, टेक्सटाइल्स और हैंडलूम शामिल हैं।

अहम बात यह है कि प्रशिक्षण पाने वाले 24 फीसदी युवा स्वरोजगार को प्राथमिकता दे रहे हैं और उन्हें मुद्रा योजना से लोन दिलाकर स्वरोजगार शुरू करने में मदद की जा रही है। जबकि 76 फीसदी प्रशिक्षित युवा नौकरी करना पसंद करते हैं। ऐसे युवाओं को एनएसडीसी नौकरी दिलाने में मदद करती है। इस योजना को नवंबर 2016 में शुरू किया गया था।

Posted By: Kishor Joshi

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस